ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου περί των θερμαντικών συσκευών των οχημάτων με κινητήρα και των ρυμουλκουμένων τους, τροποποιήσεως της οδηγίας 70/156/ΕΟΚ του Συμβουλίου και καταργήσεως της οδηγίας 78/548/ΕΟΚ

1998/0277 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου περί των θερμαντικών συσκευών των οχημάτων με κινητήρα και των ρυμουλκουμένων τους, τροποποιήσεως της οδηγίας 70/156/ΕΟΚ του Συμβουλίου και καταργήσεως της οδηγίας 78/548/ΕΟΚ

1. Ιστορικό

-Η πρόταση διαβιβάστηκε στο ΕΚ και στο Συμβούλιο στις, (COM(1998)526 τελικό - 1998/0277 COD): 28.9.1998

-Το Ευρωπαϊκό Κοινοβούλιο γνωμοδότησε σε πρώτη ανάγνωση στις: 13.4.1999

-Η Οικονομική και Κοινωνική Επιτροπή γνωμοδότησε στις: 27.1.1999

-Το Συμβούλιο καθόρισε κοινή θέση στις: 17.11.2000

2. Στόχοσ τησ πρότασης της Επιτροπήσ

Σκοπός της πρότασης είναι η επέκταση του πεδίου εφαρμογής της οδηγίας 78/548/ΕΟΚ του Συμβουλίου ώστε να μην καλύπτει μόνον τα οχήματα της κατηγορίας M1 (επιβατικά οχήματα) αλλά οχήματα όλων των κατηγοριών M, N, O (οχήματα για τη μεταφορά επιβατών, εμπορευμάτων και ρυμουλκούμενα). Πέραν τούτου, εισάγονται νέες διατάξεις για τις θερμαντικές συσκευές που λειτουργούν ανεξάρτητα από τον κινητήρα πρόωσης. Οι προβλεπόμενες απαιτήσεις εξασφαλίζουν τη συμμόρφωση των ανωτέρω συστημάτων με πρότυπα ασφαλείας και περιβαλλοντικά πρότυπα υψηλού επιπέδου, που ανταποκρίνονται στη σύγχρονη τεχνολογία. Τέλος, με την πρόταση αυτή, οι διοικητικές διατάξεις της ανωτέρω οδηγίας ευθυγραμμίζονται με τις αντίστοιχες διατάξεις της οδηγίας-πλαισίου που καθορίζει τη διαδικασία έγκρισης των οχημάτων με κινητήρα και των ρυμουλκουμένων τους (οδηγία 70/156/ΕΟΚ, όπως τροποποιήθηκε).

3. Σχόλια επί της κοινής θέσης

3.1. Σύντομα γενικά σχόλια

Από νομικής απόψεως, η κοινή θέση του Συμβουλίου συνεπάγεται μετατροπή σε νέα οδηγία της πρότασης της Επιτροπής, η οποία είχε καταρτιστεί αρχικά ως τροποποίηση της οδηγίας 78/548/ΕΟΚ του Συμβουλίου, και κατάργηση της υπάρχουσας οδηγίας. Η αλλαγή αυτή έγινε για λόγους νομικής διαφάνειας, και συγκεκριμένα, η πρόταση τροποποιεί και αντικαθιστά το σύνολο σχεδόν του παραρτήματος της οδηγίας. Το Συμβούλιο ενέκρινε σκοπιμότερη την εξ ολοκλήρου αντικατάσταση της υφιστάμενης οδηγίας.

Πέραν τούτου, η κοινή θέση του Συμβουλίου δεν μεταβάλλει την ουσία της αρχικής πρότασης της Επιτροπής. Περιλαμβάνει, ωστόσο, τις ακόλουθες τροποποιήσεις:

-Προστίθεται άρθρο με το οποίο καλείται η Επιτροπή να εξετάσει το θέμα των απαιτήσεων ασφαλείας για συστήματα θέρμανσης που λειτουργούν με υγραέριο (LPG) και, ενδεχομένως, να προτείνει νέες τροποποιήσεις εντός 12 μηνών από την έναρξη της ισχύος της συγκεκριμένης οδηγίας. Ως εκ τούτου, διαγράφηκαν από το κείμενο όλες οι απαιτήσεις σχετικά με τη χορήγηση έγκρισης τύπου για τα συστήματα αυτά.

-Το άρθρο που αφορά τη διαδικασία επιτροπής τροποποιείται προκειμένου να περιληφθεί παραπομπή σε νέες διαδικασίες επιτροπών, όπως προβλέπονται στην απόφαση 1999/468/ΕΚ του Συμβουλίου για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

-Προστίθεται νέο άρθρο για την ενημέρωση των σχετικών παραπομπών στην οδηγία-πλαίσιο 70/156/ΕΟΚ.

-Οι ημερομηνίες που είχαν ορισθεί για τη μεταφορά των απαιτήσεων στην εθνική νομοθεσία και την υποχρεωτική εφαρμογή τους τροποποιούνται ώστε να διατίθεται επαρκής χρόνος για την κατάλληλη ολοκλήρωση των διοικητικών και των τεχνικών διαδικασιών.

-Στο παράρτημα V, παράγραφοι 2 και 3.2 η ανώτατη θερμοκρασία για γυμνά μέταλλα μειώνεται από 80°C σε 70°C.

-Στο παράρτημα VII προστίθεται νέα παράγραφος 2.8 που αφορά την αυτόματη διακοπή της λειτουργίας του συστήματος θέρμανσης.

3.2. Τροπολογίες που υπέδειξε το Ευρωπαϊκό Κοινοβούλιο σε πρώτη ανάγνωση

Το Ευρωπαϊκό Κοινοβούλιο υπέδειξε 11 τροπολογίες.

Η Επιτροπή δέχθηκε 9 τροπολογίες, 6 από τις οποίες συμβάλλουν κυρίως στην αποσαφήνιση του αρχικού κειμένου (τροπολογίες αριθ. 1, 2, 3, 5, 6, 8). Οι άλλες τροπολογίες (αριθ. 4, 9, 11) αφορούν ειδικά θέματα ασφαλείας:

-Η πρώτη από τις τροπολογίες αυτές προβλέπει ότι όχι μόνο ο οδηγός αλλά ούτε οι επιβάτες δεν πρέπει να είναι σε θέση να έρθουν σε επαφή με τμήματα του οχήματος ή θερμό αέρα που μπορούν να προκαλέσουν εγκαύματα.

-Η δεύτερη τροπολογία αφορά τις θερμαντικές συσκευές καύσης που λειτουργούν με αέριο καύσιμο και είναι εξοπλισμένες με σύστημα αυτόματου ελέγχου της φλόγας. Προβλέπεται μειωμένος χρόνος ανάφλεξης και σβέσεως για την παροχή καυσίμου σε περίπτωση έκτακτης ανάγκης.

-Η τρίτη τροπολογία αναφέρει ότι σε περίπτωση που η προειδοποιητική πινακίδα για την ανάγκη διακοπής της λειτουργίας της θερμαντικής συσκευής καύσης πριν από την τροφοδοσία με καύσιμο δεν είναι δυνατόν να είναι τοποθετημένη στο σημείο πλήρωσης, θα πρέπει να τοποθετείται στην περιοχή της θύρας του οδηγού.

Οι 8 πρώτες τροπολογίες του ΕΚ ενσωματώθηκαν στην κοινή θέση του Συμβουλίου, με μικρές αλλαγές σε ορισμένες περιπτώσεις. Η ένατη τροπολογία τροποποιήθηκε και καθιστά τώρα υποχρεωτική την τοποθέτηση της προειδοποιητικής πινακίδας στο σημείο πλήρωσης. Η παρουσία της, συνεπώς, στην περιοχή της θύρας του οδηγού είναι πλέον περιττή.

Η Επιτροπή απέρριψε τις 2 ακόλουθες τροπολογίες:

-Η πρώτη καλεί την Επιτροπή να εκπονήσει μέχρι την 1η Οκτωβρίου 2001 προτάσεις για τον έλεγχο της αποτελεσματικότητας των θερμαντικών συσκευών καύσης (τροπολογία αριθ. 7). Κατά τη γνώμη της Επιτροπής, οι δυνάμεις της αγοράς θα εξασφαλίσουν αποτελεσματικότητα υψηλού επιπέδου και δεν υπάρχει ανάγκη για σχετική κανονιστική ρύθμιση. Πέραν τούτου, η συμμόρφωση των θερμαντικών συσκευών καύσης προς τις απαιτήσεις της οδηγίας θα εξασφαλίσει υψηλό επίπεδο ασφάλειας και περιβαλλοντικής προστασίας το οποίο θα ανταποκρίνεται στη σύγχρονη τεχνολογία. Εάν υπάρξει στο μέλλον μεταβολή της κατάστασης αυτής λόγω ειδικών προβλημάτων ή καινοτομιών, η Επιτροπή θα ενημερωθεί σχετικά από τις αρμόδιες για τις εγκρίσεις εθνικές αρχές, στο πλαίσιο των ομάδων εργασίας που έχουν συγκροτηθεί, και θα δράσει αναλόγως.

-Η δεύτερη εισάγει εναλλακτικές προδιαγραφές για τις συνθήκες υπό τις οποίες μια θερμαντική συσκευή καύσης μπορεί να τοποθετηθεί στο διαμέρισμα επιβατών στην περίπτωση των οχημάτων της κατηγορίας M2 και M3. Η προτεινόμενη διατύπωση συνεπάγεται ανάλογο και ίσως χαμηλότερο επίπεδο ασφαλείας σε σχέση με τις διατάξεις της πρότασης της Επιτροπής. Συγκεκριμένα, η προτεινόμενη διατύπωση δεν είναι βέβαιο ότι θα εξασφαλίσει το ίδιο επίπεδο ασφαλείας σε περίπτωση πυρκαϊάς. Η συγκεκριμένη τροπολογία θεωρείται περισσότερο περιοριστική από απόψεως σχεδιασμού χωρίς να υφίσταται σχετική ανάγκη.

Καμία από τις δύο αυτές τροπολογίες δεν ελήφθη υπόψη στην κοινή θέση του Συμβουλίου.

4. Συμπερασματα

Η Επιτροπή υποστηρίζει την κοινή θέση του Συμβουλίου.